VENDIM
Nr. 227, datë 28.10.2024

MBI LICENCIMIN E SHOQËRISË “ALBANIA POWER CORE” SHPK 
NË VEPRIMTARINË E PRODHIMIT TË ENERGJISË ELEKTRIKE
(Ndryshuar me vendimin nr. 315, datë 12.12.2025)
(i përditësuar)

Në mbështetje të neneve 16, 37, pika 2, germa “a”, 38, pika 1, germa “a”, dhe 39, pika 4, të ligjit nr. 43/2015, “Për sektorin e energjisë elektrike”, i ndryshuar; neneve 4, pika 1, germa “a”, 5, pika 1, germa “a”, 13, dhe 14, pika 9, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, e ndryshuar; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 28.10.2024, mbasi shqyrtoi relacionin me nr. 1662/12 prot., datë 25.10.2024, të Drejtorisë së Licencimit dhe Autorizimeve “Mbi kërkesën e shoqërisë ‘Albania Power Core’ sh.p.k. për licencim në veprimtarinë e prodhimit të energjisë elektrike”,
konstatoi se: 
- Shoqëria “Albania Power Core” sh.p.k., me shkresën e protokolluar në ERE me nr. 1662 prot., datë 19.7.2024, paraqiti kërkesën për licencim në veprimtarinë e prodhimit të energjisë elektrike nga centrali fotovoltaik me kapacitet prodhues 40.56 mw dhe veprave ndihmëse, në fshatin Sheq Marinas, Bashkia Fier, qarku Fier. 
- Bordi i ERE-s, me vendimin nr. 153, datë 31.7.2024, vendosi të fillojë procedurën për licencimin e shoqërisë në këtë veprimtari.
- ERE botoi njoftimin në median e shkruar për fillimin e kësaj procedure (në datat 1.8.2024 dhe 2.8.2024) dhe në përfundim të afatit të pritjes së komenteve apo objeksioneve nga të tretët (data 30.8.2024), nuk rezultoi të ketë të tilla. Njoftimi për fillimin e procedurës u botua edhe në faqen zyrtare të internetit të ERE-s.
- Me shkresën nr. 1662/4 prot., datë 6.8.2024, ERE ka njoftuar dhe Ministrinë e Infrastrukturës dhe Energjisë (MIE) mbi fillimin e procedurës së licencimit të kësaj shoqërie, ndërsa me shkresën me nr. 1662/3 prot., datë 6.8.2024, ERE i është drejtuar shoqërisë duke i njoftuar vendimin e fillimit të procedurës dhe duke i kërkuar plotësimin e dokumentacionit të konstatuar të plotësuar pjesërisht prej saj.
- Në përgjigje, me shkresat me nr. 1662/5 prot., datë 15.8.2024 dhe nr. 1662/7 prot., datë 11.9.2024, shoqëria ka depozituar dokumentacion plotësues të aplikimit.
- Bordi i ERE-s me vendimin nr. 201, datë 27.9.2024, vendosi zgjatjen e afatit për marrjen e vendimit përfundimtar në lidhje me aplikimin e shoqërisë “Albania Power Core” sh.p.k., në veprimtarinë e prodhimit të energjisë elektrike, me qëllim që shoqëria të sqarojë dhe të depozitojë në ERE dokumentacionin e konsideruar të munguar.
- Me shkresën me nr. 1662/9 prot., datë 4.10.2024, ERE ka njoftuar shoqërinë mbi vendimmarrjen e bordit për zgjatjen e afatit dhe sa mbetet ende pa plotësuar  dhe shoqëria me shkresën nr. 1662/10 prot., datë 14.10.2024, ka depozituar dokumentacionin plotësues për aplikimin.
- Pas analizimit të aplikimit, në referencë të përcaktimeve të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, e ndryshuar, rezulton se shoqëria ka kryer pagesën e aplikimit sipas përcaktimeve të aneksit A dhe ka plotësuar dokumentacionin e kërkuar në zbatim të nenit 9 për pikën 1.1, germat “a” “b” dhe “c”; për pikën 1.2, germat “a”, “b”, “c” dhe “d”; për pikën 1.3, germat “a”, “b” dhe “c”; për pikën 2.1, germat “a”, “b”, “c”, “d” dhe “f”.
- Rezulton se shoqëria “Albanian Power Core” sh.p.k.:
- Ka nënshkruar me MIE-n kontratën nr. 1215 rep., nr. 1045 kol., datë 3.5.2024 “Për ndërtimin, shfrytëzimin dhe administrimin e centralit gjenerues të energjisë elektrike fotovoltaike, me kapacitet prodhues 40.56 mw, i cili nuk është objekt koncesioni, dhe veprave ndihmëse, në fshatin Sheq Marinas, Bashkia Fier, qarku Fier, nga shoqëria “Albania Power Core” shpk”. 
- Ka nënshkruar me shoqërinë “Operatori i Sistemit të Transmetimit” (OST) sh.a. marrëveshjen nr. 2560/8 prot., datë 3.7.2024, për lidhjen e centralit fotovoltaik me rrjetin e transmetimit.  Referuar marrëveshjes për lidhjen e centralit fotovoltaik me rrjetin e transmetimit të depozituar në ERE, lidhja e parkut fotovoltaik do të bëhet për një fuqi të instaluar 40.56 mw, ndërsa në kontratën e nënshkruar me Autoritetin Kontraktor është përcaktuar kapaciteti prodhues 40.56 mw, për këtë arsye vlerësojmë që shoqëria të risjellë Marrëveshjen e lidhjes me OST-në me kapacitetin prodhues 40.56 mw, sikurse ka nënshkruar Kontratën me Autoritetin Kontraktor.
- Është pajisur me vendim për VNM paraprake, lëshuar më datë 7.12.2022 nga  Agjencia Kombëtare e Mjedisit (AKM), për të zhvilluar projektin “Ndërtimi i parkut fotovoltaik Sheq Marinas”, për fuqinë 40.56 mw.
Rezulton se shoqëria disponon aktualisht një VNM të vlefshme, ndërsa për sa i përket fillimit të punimeve, ajo ka bërë me dije se është në proces për t’u pajisur me lejen e ndërtimit. Në të tilla rrethana, vlerësohet që t’i lihet kusht që të dokumentojë fillimin e punimeve jo më vonë se data 7.12.2024 (datë në të cilën përfundon dhe vlefshmëria e lejes aktuale). Në rast se shoqëria nuk dokumenton fillimin e punimeve brenda kësaj date, ajo duhet të depozitojë në ERE një VNM të re.
- ERE, në zbatim të nenit 38, pika 1, germa “a”, të ligjit nr. 43/2015, “Për sektorin e energjisë elektrike”, i ndryshuar, dhe nenit 5, pika 1, germa “a”, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, miratuar me vendimin e Bordit të ERE-s nr. 109, datë 29.6.2016, e ndryshuar, lëshon një licencë për veprimtarinë e prodhimit të energjisë elektrike deri në 30 vjet. Në lidhje me jetëgjatësinë e pritshme të centralit, shoqëria në dokumentacionin teknik/garanci të paneleve (pjesë përbërëse e planit të biznesit) citon se këto panele kanë jetëgjatësi të pritshme deri në 30 vjet, por nga ana tjetër në këtë plan rezulton se vitet e parashikuara për gjenerimin e energjisë elektrike janë 25 vjet, ndaj në këto rrethana dhe afati i licencës do të jetë në përputhje me parashikimet e planit të biznesit, pra për 25 vjet.
- Shoqëria parashikon që të vendosë në punë centralin përpara afatit maksimal (27.3.2027) të përcaktuar në VKM-në nr. 180, datë 27.3.2024, “Për miratimin e ndërtimit të centralit gjenerues të energjisë elektrike fotovoltaik dhe veprave ndihmëse, i cili nuk është objekt koncesionit, në fshatin Sheq Marinas, Bashkia Fier, qarku Fier, nga shoqëria ‘Albania Power Core’” dhe kontratën nr. 1215 rep., nr. 1045 kol., datë 3.5.2024, të nënshkruar me MIE-n dhe të fillojë operimin në datën 14.6.2026. Vlerësohet që shoqëria të fillojë operimin jo më vonë se afati i fundit i përcaktuar nga aktet e mësipërme, pra brenda datës 27.3.2027.
Për gjithë sa më sipër, Bordi i ERE-s 

VENDOSI:

1. Të licencojë shoqërinë “Albania Power Core” sh.p.k. në veprimtarinë e prodhimit të energjisë elektrike, nga centrali fotovoltaik me kapacitet prodhues 40.56 mw, në fshatin Sheq Marinas, Bashkia Fier, qarku Fier, për një afat 25-vjeçar.
2. Shoqëria të fillojë ushtrimin e veprimtarisë së prodhimit të energjisë elektrike jo më vonë se data 27.3.2027.
3. Shfuqizuar. 
4. Para vënies në operim të risjellë Marrëveshjen e lidhjes me OST-në me atë kapacitet prodhues sipas Kontratës së nënshkruar me Autoritetin Kontraktor.
[bookmark: _GoBack]5. Ky vendim është objekt rishikimi nga ERE, në kuadër të pikave 2 dhe 4 të këtij vendimi.
6. Drejtoria e Licencimit dhe Autorizimeve të njoftojë shoqërinë “Albania Power Core” sh.p.k. dhe Ministrinë e Infrastrukturës dhe Energjisë për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.
                                                                                                
KRYETAR

